**Stanisław Poniatowski** (født 15. september 1676 i Chojnik, død 29. august 1762 i Ryki ved Lublin) var polsk greve, general og kastellan av Kraków.

Liv og virke
------------

### Bakgrunn

Stanisław Poniatowski ble født i landsbyen under borgen Chojnik, som var del av Lillepolen. Han var sønn av Franciszek Poniatowski (1640/50 - 1691-95), *łowczy podlaski* i 1680 og *cześnik wyszogrodzki* i 1690, og hans hustru Helena Niewiarowska, (død 1673/74). Han var barnebarn av Jan Poniatowski, som døde før 1676, skjønt det sirkulerte rykter om at han egentlig var sønn av hetmanen Jan Kazimierz Sapieha og en ukjent jødinne, som så ble adoptert av Franciszek.

Han gikk først på skole i Kraków, enten ved Krakówakademiet eller ved Nowodworskiskolen. Som trettenåring ble han sendt til Wien, og tilbragte to år der, og etterpå dro han til Serbia. Der meldte han seg til tjeneste for de keiserlige styrkers felttog mot ottomanene i Den store tyrkiske krig. Hav var adjutant til Michał Franciszek Sapieha, og kommanderte senere et kompani cuirassierer. Han deltok i slaget ved Zenta i 1697.

Etter Karlowitztraktaten av 1699, som avsluttet krigen, vendte han tilbake, til Litauen. Der giftet han seg med Teresa Woynianka-Jasieniecka, men dette ekteskapet fikk en brå slutt idet hun døde kort tid etter. Men ekteskapet hjalp på hans sosiale status. I 1700 deltok han i den litauiske borgerkrig som tilhenger av Sapieha-familien, og deltok i slaget ved Olkieniki. Her ble han tatt til fange, men klarte å flykte, og ble senere Sapiehas utsending til kong Karl XII av Sverige.

### Kamp mot Russland

Stanisław Poniatowski innså den fare som truet Polen fra Det russiske keiserrike under tsar Peter I, og han sluttet seg derfor i 1702 til Karl XII og fulgte ham på hans russiske felttog. Han deltok i slaget ved Poltava og fulgte deretter Karl XII til Bender. I egenskap av ledende diplomat forsøkte han i Konstantinopel på kongens oppdrag å påvirke sultanen til å erklære krig mot Russland.

I 1719 vendte han tilbake til Polen. I 1731 ble han vojevod av Masovia og i 1752 kastellan av Kraków.

### Ekteskap og barn

Stanisław Poniatowski giftet seg den 14. august 1720 med Konstancja Czartoryska (1700-1759), eldste datter til fyrst Kazimierz Czartoryski og Isabella Elizabeth Morsztyn, som tilhørte en av det polsk-litauiske samveldes mest innflytelserike familier. 

Paret hadde flere barn, heriblant:

* Stanisław II August Poniatowski, 1732–1798, Polens siste konge.
* Andrzej Poniatowski, 1735–1773, feltmarskalk i østerriksk tjeneste, far til Napoleons marskalk Józef Antoni Poniatowski.

### Forfatterskap

Stanisław Poniatowski er forfatter av blant annet to viktige bidrag til Karl XII-litteraturen: *Remarques d'un seigneur polonais sur L'histoire de Charles XII, roi de Suède, par Monsieur de Voltaire*, La Haie 1741, samt *Le journal d'un frère d'armes de Charles XII*, utgitt av Serge Gorianiow, Sankt Petersburg 1910.

Referanser
----------

1. ↑   Encyclopædia Britannica Online, oppført som Stanislaw Poniatowski, Encyclopædia Britannica Online-ID biography/Stanislaw-Poniatowski, besøkt 9. oktober 2017[Hentet fra Wikidata]
2. 1 2   Gemeinsame Normdatei, besøkt 9. april 2014[Hentet fra Wikidata]
3. ↑   Genealogics, genealogics.org person ID I00017575, oppført som Stanislaus Poniatowski[Hentet fra Wikidata]
4. 1 2   Internetowy Polski Słownik Biograficzny, Internetowy Polski Słownik Biograficzny ID stanislaw-poniatowski-h-ciolek-1676-1762, oppført som Stanisław Poniatowski h. Ciołek[Hentet fra Wikidata]
5. ↑   Sejm-Wielki.pl profil-ID 3.662.281[Hentet fra Wikidata]
6. ↑   The Peerage person ID p20612.htm#i206116, besøkt 7. august 2020[Hentet fra Wikidata]
7. ↑   Urzędnicy Wielkiego Księstwa Litewskiego : spisy. T. 9, Województwo mścisławskie XVI-XVIII wiek, side(r) 194[Hentet fra Wikidata]
8. 1 2   The Peerage[Hentet fra Wikidata]
9. 1 2 3 4 5 6 7  *Poniatowski Stanisław*, Polski Słownik Biograficzny, Zeszyt 171 (tom XXVII), 1983, p. 471.
10. ↑  Jerzy Łojek: *Dzieje zdrajcy*, Katowice, 1988; ISBN 83-216-0759-4, p. 189.

Eksterne lenker
---------------

* Poniatowski, 1. Stanisław Ciołek i *Nordisk familjebok* (2. utgave, 1915)

|  |  |
| --- | --- |
| Oppslagsverk/autoritetsdata | Store norske leksikon **·** Encyclopædia Britannica **·** Deutsche Biographie **·** Nationalencyklopedin **·** Geni **·** WikiTree **·** VIAF **·** GND **·** ISNI **·** BNF **·** BNF (data)
 |